CELEX: 31986S2514
Language: el
Date: 1986-07-31 00:00:00
Title: Απόφαση αριθ. 2514/86/ΕΚΑΧ της Επιτροπής της 31ης Ιουλίου 1986 που τροποποιεί την απόφαση αριθ. 31/53 περί των όρων δημοσίευσης των τιμοκαταλόγων και των όρων πώλησης που εφαρμόζονται από τις επιχειρήσεις της βιομηχανίας χάλυβα

Avis juridique important

|

31986S2514

Απόφαση αριθ. 2514/86/ΕΚΑΧ της Επιτροπής της 31ης Ιουλίου 1986 που τροποποιεί την απόφαση αριθ. 31/53 περί των όρων δημοσίευσης των τιμοκαταλόγων και των όρων πώλησης που εφαρμόζονται από τις επιχειρήσεις της βιομηχανίας χάλυβα  

Επίσημη Εφημερίδα αριθ. L 221 της 07/08/1986 σ. 0012 - 0013 Φινλανδική ειδική έκδοση: Κεφάλαιο 13 τόμος 15 σ. 0232  Σουηδική ειδική έκδοση: Κεφάλαιο 13 τόμος 15 σ. 0232 

***** ΑΠΟΦΑΣΗ αριθ. 2514/86/ΕΚΑΧ ΤΗΣ ΕΠΙΤΡΟΠΗΣ  της 31ης Ιουλίου 1986  που τροποποιεί την απόφαση αριθ. 31/53 περί των όρων δημοσιεύσεως των τιμοκαταλόγων και των όρων πωλήσεως που εφαρμόζονται από τις επιχειρήσεις της βιομηχανίας χάλυβα  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 60,  Μετά από διαβούλευση με τη συμβουλευτική επιτροπή,  Εκτιμώντας:  ότι με την απόφαση αριθ. 31/53 (1), όπως τροποποιήθηκε τελευταία από την απόφαση 72/441/ΕΚΑΧ (2), η Επιτροπή όρισε τους κανόνες σχετικά με τους όρους δημοσίευσης των τιμοκαταλόγων και τους όρους πωλήσεως που αναφέρονται στο άρθρο 60 παράγραφος 2 στοιχείο α) της συνθήκης για τις επιχειρήσεις της βιομηχανίας χάλυβα και τις οργανώσεις πωλήσεών τους·  ότι, χωρίς να παραβαίνουν την απαγόρευση πρακτικών που εισάγουν διακρίσεις κατά την έννοια του άρθρου 60 παράγραφος 1 της συνθήκης οι επιχειρήσεις της βιομηχανίας χάλυβα μπορούν να διαφοροποιούν τις τιμές τους ανάλογα με τις κατηγορίες καταναλωτών εφόσον οι κατηγορίες δεν βρίσκονται σε ανταγωνισμό η μια με την άλλη· ότι το άρθρο 5 της απόφασης αριθ. 31/53 επιτρέπει στις επιχειρήσεις να μη δημοσιεύουν στους τιμοκαταλόγους τους τις διαφορές ύψους μεταξύ των τιμών που εφαρμόζουν για ορισμένες κατηγορίες καταναλωτών·  ότι, λαμβανομένης υπόψη της κατάστασης της αγοράς χάλυβα και προκειμένου να αποφευχθεί το ενδεχόμενο οι έμποροι σιδήρου που διατηρούν αποθέματα να βρεθούν σε μειονεκτική θέση κατά την άσκηση των δραστηριοτήτων τους ανεφοδιασμού των καταναλωτών στους οποίους εφαρμόζονται αυτές οι διαφορές ύψους των τιμών ανά κατηγορία, κρίνεται αναγκαίο να τροποποιηθούν οι διατάξεις του άρθρου 5 της απόφασης αριθ. 31/53 έτσι ώστε να καταστεί δυνατή η εφαρμογή τους στους εμπόρους αυτούς·  ότι είναι απαραίτητο να περιοριστούν οι κατηγορίες των διαφορών ύψους των τιμών που αναφέρονται στην παρούσα απόφαση για να αποτραπεί η περίπτωση να συμπεριληφθούν στις διαφορές ύψους τιμών, για τις οποίες προβλέπεται η δυνατότητα να μη δημοσιεύονται στους τιμοκαταλόγους των επιχειρήσεων της βιομηχανίας χάλυβα, ορισμένα στοιχεία των τιμοκαταλόγων που αναφέρονται στο άρθρο 2 της απόφασης αριθ. 31/53 και που πρέπει να αποτελούν αναπόσπαστο μέρος των δημοσιευόμενων καταλόγων·  ότι για να παραμείνει διαφανής η αγορά, είναι απαραίτητο να υποχρεωθούν οι χαλυβουργικές επιχειρήσεις να γνωστοποιούν αυτές τις διαφορές ύψους των τιμών σε κάθε πρόσωπο που έχει βάσιμο συμφέρον, έπειτα από αίτησή του,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Τα άρθρα 4 και 5 της απόφασης αριθ. 31/53 αντικαθίστανται ως εξής:  «Άρθρο 4  1. α) Οι τιμοκατάλογοι και οι όροι πωλήσεως καθώς και οι διαφορές ύψους μεταξύ των τιμών που αναφέρονται στο άρθρο 5 εφαρμόζονται το νωρίτερο δύο εργάσιμες ημέρες μετά από τη διαβίβασή τους στην Επιτροπή·  β) οι τιμοκατάλογοι και οι όροι πωλήσεως ανακοινώνονται από τις επιχειρήσεις της βιομηχανίας χάλυβα, κατόπιν αιτήσεως, σε κάθε ενδιαφερόμενο. Οι διαφορές ύψους μεταξύ των τιμών που εφαρμόζονται όπως αναφέρεται στο άρθρο 5 ανακοινώνονται, κατόπιν αιτήσεως, σε όλους τους εμπόρους προϊόντων σιδηρουργίας που διατηρούν αποθέματα. Οι καταναλωτές πρέπει να ενημερώνονται, κατόπιν αιτήσεως, σχετικά με τις διαφορές ύψους μεταξύ των τιμών για τις κατηγορίες που υπάγονται στον τομέα δραστηριότητάς τους·  γ) η Επιτροπή μπορεί να αποφασίσει να δημοσιεύσει σε ειδική έκδοση τους τιμοκαταλόγους και όρους πώλησης καθώς και τις διαφορές ύψους μεταξύ των τιμών που αναφέρονται στο άρθρο 5.  2. Οι διατάξεις της παραγράφου 1 εφαρμόζονται επίσης και σε κάθε τροποποίηση των τιμοκαταλόγων και των όρων πωλήσεως καθώς και των διαφορών ύψους μεταξύ των τιμών που εφαρμόζονται.  Άρθρο 5  1. Οι χαλυβουργικές επιχειρήσεις μπορούν να εφαρμόζουν τις διαφορές ύψους μεταξύ των τιμών που αναφέρονται στην παράγραφο 3 για ορισμένες κατηγορίες καταναλωτών και εμπόρων προϊόντων σιδηρουργίας οι οποίοι διατηρούν αποθέματα. Οι διαφορές αυτές δεν είναι αναγκαίο να δημοσιεύονται στους τιμοκαταλόγους τους. Οι επιχειρήσεις δεν μπορούν να διαφοροποιούν τις εν λόγω διαφορές για τις κατηγορίες καταναλωτών μεταξύ των οποίων υπάρχει ανταγωνισμός.  2. Στην περίπτωση που οι επιχειρήσεις εφαρμόζουν τέτοιες διαφορές ύψους μεταξύ των τιμών, είναι υποχρεωμένες να τις κοινοποιούν στην Επιτροπή. Οι διαφορές αυτές εφαρμόζονται επί των ισχυόντων τιμοκαταλόγων.  3. Κατά την έννοια της παραγράφου 1, εφαρμόζονται μόνον οι ακόλουθες διαφορές ύψους μεταξύ των τιμών:  - οι διαφορές για ορισμένες κατηγορίες καταναλωτών, με ακριβή ένδειξη των κατηγοριών για τις οποίες εφαρμόζονται,  - οι εκπτώσεις για τους εμπόρους προϊόντων σιδηρουργίας που διατηρούν αποθέματα,  - οι εκπτώσεις ανάλογα με τις ποσότητες που έχει λάβει συνολικά ένας καταναλωτής ή ένας έμπορος σιδήρου που διατηρεί αποθέματα κατά τη διάρκεια περιόδου ενός έτους από τις επιχειρήσεις της βιομηχανίας σιδήρου και χάλυβα που υπόκεινται στις διατάξεις του άρθρου 60 της συνθήκης,  - οι συμπληρωματικές εκπτώσεις που εφαρμόζονται προσωρινά σε κατηγορία καταναλωτών ή στους εμπόρους προϊόντων σιδήρου που διατηρούν αποθέματα.  4. Οι διαφορές ύψους μεταξύ τιμών που έχουν κοινοποιηθεί στην Επιτροπή πριν από την έναρξη ισχύος της παρούσας απόφασης μπορούν να εφαρμόζονται μόνον εάν είναι σύμφωνες με τις διατάξεις της παραγράφου 3.  5. Η Επιτροπή μπορεί, αν διαπιστώσει ότι ο αριθμός ή το εύρος των διαφορών ύψους μεταξύ των τιμών καθιστούν αναγκαία τη δημοσίευση, να υποχρεώσει κάθε επιχείρηση της βιομηχανίας χάλυβα να δημοσιεύσει στον τιμοκατάλογό της το σύνολο ή μέρος των διαφορών που εφαρμόζει.»  Άρθρο 2  Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.  Η παρούσα απόφαση είναι δεσμευτική ως προς όλα τα μέρη της και ισχύει άμεσα σε κάθε κράτος μέλος.  Βρυξέλλες, 31 Ιουλίου 1986.  Για την Επιτροπή  Karl-Heinz NARJES  Αντιπρόεδρος  (1) ΕΕ αριθ. 6 της 4. 5. 1953 , σ. 111.  (2) ΕΕ αριθ. L 297 της 30. 12. 1972, σ. 42.